+-----------------------------------------------------------------------+
| 1. ปัจจัยความเสี่ยง                                                       |
+-----------------------------------------------------------------------+

ก่อนตัดสินใจลงทุนในหุ้นสามัญของบริษัทฯ
นักลงทุนควรใช้วิจารณญาณอย่างรอบคอบในการพิจารณาปัจจัยความเสี่ยงในข้อนี้รวมทั้งข้อมูลอื่นๆที่ปรากฏในเอกสารนี้
นอกจากนี้ปัจจัยความเสี่ยงที่ระบุไว้ในข้อนี้เป็นปัจจัยความเสี่ยงที่มีนัยสำคัญบางประการ
อันอาจมีผลกระทบในทางลบต่อบริษัทฯ และมูลค่าหุ้นของบริษัทฯ
ทั้งนี้ปัจจัยความเสี่ยงดังกล่าวมิได้เป็นปัจจัยความเสี่ยงทั้งหมดที่มีอยู่ซึ่งอาจมีผลกระทบต่อหุ้นสามัญของบริษัทฯ
ดังนั้น ปัจจัยความเสี่ยงอื่นๆ ที่บริษัทฯมิทราบในขณะนี้
หรือที่บริษัทฯเห็นว่าเป็นปัจจัยความเสี่ยงที่ไม่เป็นสาระสำคัญในปัจจุบันอาจเป็นปัจจัยความเสี่ยงที่มีผลกระทบต่อธุรกิจ
รายได้ ผลกำไร สินทรัพย์ สภาพคล่อง แหล่งเงินทุนหรือการดำเนินงานของบริษัทฯในอนาคต
นอกจากนี้ ข้อความในลักษณะการคาดการณ์ในอนาคต (Forward-Looking Statement)
ที่ปรากฏในหนังสือชี้ชวนฉบับนี้ เช่นการใช้ถ้อยคำว่า “เชื่อว่า” “คาดการณ์ว่า” “คาดหมายว่า”
“มีแผนจะ” “ตั้งใจ” หรือ “ประมาณ” เป็นต้น หรือการคาดการณ์เกี่ยวกับผลประกอบการ ธุรกิจ
แผนการขยายธุรกิจ การเปลี่ยนแปลงของกฎหมายที่เกี่ยวข้อง ในการประกอบธุรกิจของบริษัทฯ
นโยบายของรัฐ และอื่นๆ ซึ่งเป็นการคาดการณ์ถึงเหตุการณ์ในอนาคต และผลที่เกิดขึ้นจริง
อาจมีความแตกต่างอย่างมีนัยสำคัญจากการคาดการณ์หรือคาดคะเนก็ได้

+-----------------------------------------------------------------------+
| 1.1 ความเสี่ยงจากการพึ่งพิงลูกค้ารายใหญ่                                      |
+-----------------------------------------------------------------------+

ตลอด 3 ปีที่ผ่านมา บริษัทฯมีสัดส่วนการขายให้แก่ลูกค้ารายใดรายหนึ่งเกินกว่าร้อยละ 30
ของรายได้รวม มีรายละเอียดดังตารางแสดงสัดส่วนรายได้จากลูกค้ารายใหญ่ของบริษัทฯ ตั้งแต่ปี
2547 จนถึง ปี 2549 ดังนี้

  --------------------------- -------- -------- ---------- -------- ---------- --------
                              ปี 2547            ปี 2548              ปี 2549     

  จำนวนลูกค้ารายใหญ่             2 ราย             1 ราย               1 ราย      

                              ล้านบาท   ร้อยละ    ล้านบาท     ร้อยละ    ล้านบาท     ร้อยละ

  รวมรายได้จากลูกค้ารายใหญ่       602.10   73.67    696.44     52.52    686.43     50.84

  เทียบกับรายได้จากการขายทั้งหมด   817.26   100.00   1,326.16   100.00   1,350.14   100.00
  --------------------------- -------- -------- ---------- -------- ---------- --------

ในช่วง 3 ปีที่ผ่านมา บริษัทฯมีการพึ่งพิงลูกค้ารายใหญ่ที่มียอดขายเกินกว่าร้อยละ 30 ของรายได้
จำนวน 2 รายในปี 2547 สำหรับปี 2548 และปี 2549 นั้น บริษัทฯมีลูกค้ารายใหญ่เพียงรายเดียว
เนื่องจากการที่ลูกค้ารายใหญ่ดังกล่าว ได้เพิ่มคำสั่งซื้อจำนวนมากขึ้นจากปี 2547
ประกอบกับการที่บริษัทฯมียอดขายจากลูกค้ารายใหม่หลายรายเพิ่มมากขึ้น
ทำให้สัดส่วนยอดขายของลูกค้ารายใหญ่ราย 1 ราย ในปี 2547 ลดลงต่ำกว่าร้อยละ 30
เมื่อเทียบกับรายได้จากการขายทั้งหมดในปี 2547 ขณะที่ยอดขายแก่ลูกค้ารายใหญ่ดังกล่าาว
มิได้มีมูลค่าและปริมาณลดลงจากยอดขายในปี 2547 แต่อย่างใด

โดยลูกค้ารายใหญ่รายดังกล่าวนั้น ประกอบด้วย 4 บริษัท แต่มีกลุ่มผู้ถือหุ้นใหญ่กลุ่มเดียวกัน
แต่มีสถานที่ตั้งรวมถึงนโยบายและทีมบริหารที่เป็นอิสระจากกัน ที่ผ่านมา
บริษัทฯได้เล็งเห็นถึงความเสี่ยงในการพึ่งพิงลูกค้ารายใหญ่
และมีนโยบายในการเพิ่มรายได้จากลูกค้ารายปัจจุบันและรายใหม่ๆ
เพื่อเป็นการลดการพึ่งพิงจากกลุ่มลูกค้ารายใหญ่ลง
ขณะที่ปริมาณและยอดขายของลูกค้ารายใหญ่ข้างต้นไม่ได้ลดลงแต่อย่างใด

ในปี 2549 นั้น บริษัทฯพึ่งพาลูกค้ารายใหญ่ที่มียอดขายเกินกว่าร้อยละ 30 มีเพียงรายเดียว
โดยมียอดขายรวมเท่ากับ 686.43 ล้านบาท หรือคิดเป็นร้อยละ 50.84 ล้านบาท ของรายได้รวม
โดยมีรายละเอียดยอดขายแยกตามบริษัทย่อยดังแสดงในตารางด้านล่างนี้

ตารางแสดงยอดขายลูกค้ารายใหญ่แยกตามบริษัทย่อย

  --------------------------- ---------------- -------- -------- ---------- -------- ---------- --------
  ลูกค้ารายใหญ่                  สถานที่ตั้ง/ประเทศ   ปี 2547            ปี 2548              ปี 2549     

                                               ล้านบาท   ร้อยละ    ล้านบาท     ร้อยละ    ล้านบาท     ร้อยละ

  ลูกค้ารายที่ 1.1*               สหรัฐอเมริกา       126.67   15.50    505.46     38.12    418.08     30.97

  ลูกค้ารายที่ 1.2*               แคนาดา           69.35    8.49     89.69      6.76     94.13      6.97

  ลูกค้ารายที่ 1.3*               ออสเตรเลีย        53.64    6.56     92.59      6.98     111.31     8.24

  ลูกค้ารายที่ 1.4*               อื่นๆ              0.46     0.06     8.71       0.66     40.18      2.98

  รวมรายได้จากลูกค้าข้างต้นทั้งหมด                    250.13   30.61    696.44     52.52    686.43     50.84

  เทียบกับรายได้จากการขายทั้งหมด                    817.26   100.00   1,326.16   100.00   1,350.14   100.00
  --------------------------- ---------------- -------- -------- ---------- -------- ---------- --------

หมายเหตุ: *ลูกค้าที่มีกลุ่มผู้ถือหุ้นใหญ่กลุ่มเดียวกัน

การทำสัญญาซื้อขายกับบริษัทย่อยแต่ละรายตั้งแต่ลูกค้ารายที่ 1.1 จนถึง 1.4
นั้นมีความเป็นอิสระต่อกัน
ไม่มีข้อกำหนดในสัญญาในเรื่องของการบอกเลิกสัญญาหรือการกำหนดราคาหรือปริมาณในลักษณะที่เกี่ยวโยงกันหรือจะส่งผลกระทบต่อสัญญาซื้อขายกับลูกค้ารายอื่นซึ่งอยู่ในกลุ่มผู้ถือหุ้นใหญ่เดียวกัน
(ดูรายละเอียดของสัญญาซื้อขายในหัวข้อ 3.4 สัญญาสำคัญที่เกี่ยวข้องในการดำเนินธุรกิจ)
และการเจรจาต่อรองในการซื้อขายกับลูกค้าแต่ละรายในแต่ละประเทศเกิดขึ้นในระดับบริษัทต่อบริษัทเป็นรายๆไป
มิได้เกิดจากการเจรจากับกลุ่มผู้ถือหุ้นใหญ่ของลูกค้ารายที่ 1.1 ถึง 1.4 แต่อย่างใด

ที่ผ่านมา
บริษัทฯมีความสัมพันธ์ที่ดีกับกลุ่มลูกค้ารายใหญ่รายนี้มาโดยตลอดและได้มีการลงนามในสัญญาซื้อขายกับลูกค้ากลุ่มนี้เป็นสัญญาซื้อขายระยะยาว
โดยสัญญาซื้อขายกับลูกค้ารายที่ 1.1 มีระยะเวลา 5 ปี สิ้นสุดวันที่ 14 เมษายน 2553 ลูกค้ารายที่
1.2 มีระยะเวลา 5 ปี สิ้นสุดวันที่ 23 กุมภาพันธ์ 2553 ลูกค้ารายที่ 1.3 มีระยะเวลา 2 ปี
สิ้นสุดวันที่ 31 ธันวาคม 2549 ส่วนลูกค้ารายที่ 1.4
ไม่ได้มีการทำสัญญาซื้อขายเนื่องจากยังมียอดสั่งซื้อที่ไม่สูง (ดูรายละเอียดของในหัวข้อ 3.4
สัญญาสำคัญที่เกี่ยวข้องในการดำเนินธุรกิจ)
ซึ่งสัญญาซื้อขายระยะยาวนั้นจะช่วยลดความเสี่ยงในการพึ่งพิงในระดับหนึ่ง
เนื่องจากลูกค้ารายใหญ่นี้จะไม่เปลี่ยนไปสั่งซื้อสินค้าจากผู้ประกอบการรายอื่น
หากบริษัทฯยังสามารถผลิตและจัดส่งสินค้าได้ตามข้อตกลง
ประกอบกับผู้ประกอบการรายอื่นที่มีความสามารถในการผลิตสินค้าและบริการที่ได้มาตรฐานตามเกณฑ์ที่สูงและผ่านการตรวจสอบคุณสมบัติด้านต่างๆจนได้รับคัดเลือกให้ทำการผลิตจัดส่งสินค้าให้กับลูกค้ารายใหญ่รายนี้มีอยู่เพียงน้อยรายในประเทศไทยและในแถบภูมิภาคนี้

การได้มาของสัญญาซื้อขายกับแต่ละรายนั้นก็เกิดจากการที่ลูกค้ารายนั้นๆยอมรับในมาตรฐานคุณภาพสินค้าและบริการ
รวมไปถึงราคาที่เหมาะสมของผลิตภัณฑ์ จึงได้หันมาสั่งซื้อสินค้าจากบริษัทฯเพิ่มขึ้นเรื่อยๆ
ดังจะเห็นได้จากแนวโน้มการสั่งซื้อที่เพิ่มขึ้นอย่างต่อเนื่องอย่างมีนัยสำคัญของลูกค้าแต่ละราย
ตามตารางแสดงรายละเอียดยอดขายแยกตามบริษัทย่อยข้างต้น ดังเช่น ลูกค้ารายที่ 1.2
ที่มีการสั่งซื้อเพิ่มขึ้นจาก 89.69 ล้านบาท ในปี 2548 เป็น94.13 ล้านบาท ในปี 2549

นอกจากนี้ กลุ่มลูกค้ารายใหญ่นี้เป็นบริษัทที่ก่อตั้งและดำเนินธุรกิจมาเป็นระยะเวลายาวนาน
เป็นบริษัทข้ามชาติขนาดใหญ่ที่มีชื่อเสียง โดยมีบริษัทแม่ตั้งอยู่ในสหรัฐอเมริกา
มีฐานะทางการเงินที่มั่นคงและมีประวัติการชำระเงินที่ดี เป็นผู้นำในตลาดสินค้าอุปโภคภายในบ้าน
และเป็นบริษัทมหาชนจดทะเบียนในตลาดหลักทรัพย์ในสหรัฐอเมริกา
ซึ่งดั้งเดิมลูกค้ากลุ่มนี้เป็นผู้ผลิตถุงพลาสติกในประเทศของตัวเอง
แต่ปัจจุบันได้หันมาเป็นผู้ซื้อและจัดจำหน่ายแทน ดังนั้น
โอกาสที่กลุ่มลูกค้ารายใหญ่ดังกล่าวจะประสบปัญหาทางการเงินและส่งผลกระทบต่อสัญญาซื้อขายหรือยอดการสั่งซื้อจึงเป็นไปได้ยาก

ทั้งนี้
บริษัทฯเล็งเห็นถึงความเสี่ยงในการพึ่งพิงลูกค้ารายใหญ่และมีนโยบายที่ชัดเจนในการเพิ่มรายได้จากลูกค้ารายอื่นๆ
โดยการขยายฐานลูกค้าในประเทศที่มีฐานลูกค้าเดิมแล้ว รวมถึงการเปิดตลาดในประเทศที่บริษัทฯ
ยังไม่เคยส่งสินค้าไปจำหน่ายและยังมีคู่แข่งน้อยราย ซึ่งคาดว่าจะเริ่มเห็นผลตั้งแต่ปี 2550
เป็นต้นไป

+-----------------------------------------------------------------------+
| 1.2 ความเสี่ยงจากความผันผวนของราคาวัตถุดิบ                                  |
+-----------------------------------------------------------------------+

ในปี 2549 โครงสร้างต้นทุนของบริษัท ยังเป็นส่วนประกอบของวัตถุดิบประเภทเม็ดพลาสติกเป็นหลัก
ซึ่งปี 2549 ที่ผ่านมาราคาเม็ดวัตถุดิบชนิด LDPE สูงขึ้นอย่างมาก เมื่อเปรียบเทียบกับ 3 ปีที่ผ่านมา
(ตามตาราง) และวัตถุดิบชนิด HDPE ก็มีราคาสูงขึ้นเป็นประวัติการณ์
โดยราคาน้ำมันดิบที่มีความผันผวนตลอดเป็นตัวกดดันให้ราคาเม็ดพลาสติกมีแนวโน้มที่สูงขึ้น
ซึ่งบริษัทเองได้ทำการเจรจาขอปรับราคาสินค้าตามในทุกไตรมาสอยู่แล้ว โดยลูกค้าของบริษัท
ก็ยินดีที่จะให้บริษัทปรับราคาตามการเปลี่ยนแปลงของราคาวัตถุดิบ
อย่างไรก็ตามลูกค้าก็หันไปใช้วิธีการชะลอคำสั่งซื้อ เพื่อลดปริมาณสินค้าคงคลังลงด้วยเช่นกัน
ทั้งนี้บริษัทเองก็ยังใช้นโยบายในการซื้อวัตถุดิบให้สอดคล้องกับคำสั่งซื้อสินค้าของการผลิต ณ
ภาวะราคานั้นๆ โดยจะไม่เก็บวัตถุดิบไว้ในคลังสินค้าสูงเกินไป

ค่าแรงงานและค่าขนส่ง เมื่อเปรียบเทียบระหว่างปี 2548 และ 2549 มีอัตราเพิ่มขึ้น 2.19% และ
1.75% ตามลำดับ อันเป็นผลมาจากการปรับค่าแรงงานใหม่ของกรมแรงงาน
ภาวะค่าน้ำมันที่สูงขึ้นของผู้รับขนส่งช่วงในปีที่ผ่านมา

ตารางแสดงราคาการซื้อเม็ดพลาสติกเฉลี่ยต่อปีของบริษัทฯ

  (หน่วย : ดอลลาร์สหรัฐต่อตัน)

+----------+-----------+-------+-----------+-------+----------+-------+
| ชนิดเ     | ปี 2547    |       | ปี 2548    |       | ปี 2549   |       |
| ม็ดพลาสติก |           |       |           |       |          |       |
+----------+-----------+-------+-----------+-------+----------+-------+
|          | ดอลลาร์    | เพิ่มขึ้น | ดอลลาร์    | เพิ่มขึ้น | ดอลลาร์   | เพิ่มขึ้น |
|          |           |       |           |       |          |       |
|          | สหรัฐต่อตัน  | (     | สหรัฐต่อตัน  | (     | สหรัฐต่อตัน | (     |
|          |           | ลดลง) |           | ลดลง) |          | ลดลง) |
+----------+-----------+-------+-----------+-------+----------+-------+
| HDPE     | 949       | 5     | 1,028     | 8.32% | 1,222    | 1     |
|          |           | 8.43% |           |       |          | 8.87% |
+----------+-----------+-------+-----------+-------+----------+-------+
| LDPE     | 1,076     | 6     | 1,144     | 6.32% | 1,243    | 8.65% |
|          |           | 9.18% |           |       |          |       |
+----------+-----------+-------+-----------+-------+----------+-------+

* เทียบกับราคาการซื้อเม็ดพลาสติกเฉลี่ยต่อปีของบริษัท ปีก่อนหน้า

ที่มา: บริษัท มัลติแบกซ์ จำกัด (มหาชน)

แผนภูมิแสดงราคาการซื้อเม็ดพลาสติกชนิด HDPE ของบริษัทฯ ปี 2547 – ปี 2549

[]ที่มา : บริษัท มัลติแบกซ์ จำกัด (มหาชน)

แผนภูมิแสดงราคาการซื้อเม็ดพลาสติกชนิด LDPE ของบริษัทฯ ปี 2547 – ปี 2549

[]

ที่มา : บริษัท มัลติแบกซ์ จำกัด (มหาชน)

+-----------------------------------------------------------------------+
| 1.                                                                    |
| 3 ความเสี่ยงจากความสามารถชำระเงินกู้ยืม และผลกระทบจากความผันผวนของอัตราดอกเบี้ย |
+-----------------------------------------------------------------------+

ตามงบการเงิน ณ วันที่ 31 ธันวาคม 2549 บริษัทมียอดเงินกู้ระยะยาวที่มีกับสถาบันการเงินรวม
211.35 ล้านบาท และมีเงินเบิกเกินบัญชี เงินกู้ระยะสั้นและเงินกู้ที่ถึงกำหนดชำระในหนึ่งปี
กับสถาบันการเงินรวม 468.29 ล้านบาท

เงินกู้ระยะยาวของบริษัท นำมาใช้เพื่อซื้อและติดตั้งเครื่องจักร และสร้างโรงงานที่ 3
และอาคารคลังสินค้า เพื่อขยายกำลังการผลิตในปี 2547, 2548 และ 2549
เมื่อดูฐานะการเงินของบริษัท ณ สิ้นปี 2549 บริษัทมีสัดส่วนหนี้สินต่อส่วนของผู้ถือหุ้นที่ค่อนข้างสูง
ซึ่งอาจส่งผลกระทบต่อผู้ถือหุ้นหากบริษัทประสบปัญหาในการดำเนินกิจการ
หรือหากเกิดความผันผวนของอัตราดอกเบี้ยในช่วงขาขึ้นก็อาจจะส่งผลกระทบต่อผลประกอบการของกิจการโดยตรง

อย่างไรก็ดี บริษัทได้คำนึงถึงความเสี่ยงดังกล่าวจึงได้เพิ่มทุนจดทะเบียนในปี 2549
โดยจะนำหุ้นอีกส่วนหนึ่งเสนอขายแก่ประชาชนในไตรมาสแรกของปี 2550
ซึ่งจะสามารถปรับลดอัตราหนี้สินต่อส่วนของผู้ถือหุ้นของบริษัทลงได้
สำหรับอัตราดอกเบี้ยเงินกู้ยืมของบริษัทที่ใช้อยู่นั้น จัดว่าอยู่ในระดับที่ไม่ได้สูงเกินไป
เนื่องจากเป็นระดับที่เท่ากับหรือต่ำกว่าอัตราดอกเบี้ยขั้นต่ำ ประเภทเบิกเกินบัญชีแก่ลูกค้าชั้นดี
(MOR) และอัตราดอกเบี้ยขั้นต่ำประเภทเงินให้กู้ยืมแก่ลูกค้าชั้นดี (MLR)

เนื่องจากสัญญาเงินกู้บางฉบับเปิดโอกาสในบางกรณีให้บริษัทสามารถชำระคืนเงินกู้ไม่ว่าเต็มจำนวน
หรือบางส่วนก่อนระยะเวลาที่ระบุไว้ ดังนั้นในอนาคตหากอัตราดอกเบี้ยเงินกู้ยืมมีความผันผวนมากขึ้น
บริษัทก็อาจจะหาแหล่งเงินทุนแหล่งอื่นมาใช้ทดแทนเงินกู้ตามสัญญานี้ได้
ซึ่งคาดว่าความเสี่ยงของบริษัทที่จะเกิดจากความผันผวนของอัตราดอกเบี้ยอยู่ในระดับที่ไม่สูง

+-----------------------------------------------------------------------+
| 1.4 ความเสี่ยงเกี่ยวกับการซื้อวัตถุดิบจากผู้จัดจำหน่ายน้อยราย                        |
+-----------------------------------------------------------------------+

ที่ผ่านมา
บริษัทฯมีการสั่งซื้อเม็ดพลาสติกจากผู้จัดจำหน่ายที่ได้มาตรฐานทั้งในและต่างประเทศกว่าสิบราย
โดยที่บริษัทฯเลือกที่จะสั่งซื้อวัตถุดิบจากบริษัท เอสซีจี พลาสติกส์ จำกัด (“SCG”)
ซึ่งเป็นบริษัทย่อยของบริษัท ปูนซีเมนต์ไทย จำกัด (มหาชน) เป็นหลัก เนื่องจากเม็ดพลาสติกของ
SCG มีคุณสมบัติเป็นไปตามข้อกำหนดคุณภาพของผลิตภัณฑ์ที่ลูกค้าของบริษัทฯกำหนด
และสามารถนำมาใช้งานกับเครื่องจักรของบริษัทฯได้เป็นอย่างดี อีกทั้ง
ยังสะดวกในเรื่องการจัดส่งและจัดเก็บวัตถุดิบ สามารถกำหนดเวลาการส่งมอบที่แน่นอน
เนื่องจากโรงงานของบริษัทฯ ตั้งอยู่ใกล้กับโรงงานของ SCG
ส่งผลให้บริษัทฯสามารถควบคุมต้นทุนการขนส่งและบริหารการจัดเก็บเม็ดพลาสติกเพื่อให้สอดคล้องกับแผนการผลิตได้อย่างมีประสิทธิภาพ

ในปี 2549 บริษัทฯมีการสั่งซื้อเม็ดพลาสติกจากผู้จัดจำหน่ายหลักรายนี้ จำนวน 10,859.50 ตัน
หรือคิดเป็นร้อยละ 78.12 ของยอดการสั่งซื้อเม็ดพลาสติกทั้งหมด
การที่บริษัทฯสั่งซื้อเม็ดพลาสติกเพื่อใช้ในการผลิตจากผู้จัดจำหน่ายหลักรายเดียวในสัดส่วนที่มีนัยสำคัญ
ส่งผลให้บริษัทฯมีความเสี่ยงหาก SCG ยกเลิกการขายเม็ดพลาสติกให้กับบริษัทฯ หรือ
ไม่สามารถส่งมอบเม็ดพลาสติกตามปริมาณที่บริษัทฯ สั่งซื้อ
รวมถึงกรณีที่มีการจำหน่ายเม็ดพลาสติกในราคาที่สูงกว่าราคาตลาดอย่างมีนัยสำคัญให้กับบริษัทฯ
ซึ่งอาจจะส่งผลกระทบต่อผลประกอบการของบริษัทฯได้

อย่างไรก็ตาม บริษัทฯมีความสัมพันธ์อันดีกับผู้จัดจำหน่ายหลักรายนี้มาโดยตลอด
และไม่เคยประสบปัญหาในการสั่งซื้อเม็ดพลาสติกหรือการรับมอบ
บริษัทฯจะมีการวางแผนการสั่งซื้อเม็ดพลาสติกร่วมกันกับทาง SCG
เพื่อให้สอดคล้องกับแผนการผลิตของบริษัทฯ กล่าวคือหากมีการหยุดซ่อมบำรุงเครื่องจักรประจำปี
ทาง SCG จะทำการจัดเก็บวัตถุดิบให้กับบริษัทฯเพื่อให้สามารถผลิตสินค้าได้ตามแผน
ส่วนราคาซื้อเม็ดพลาสติกนั้น จะใช้การกำหนดราคาโดยอ้างอิงตามราคาเม็ดพลาสติกในตลาดโลก
ซึ่งถือเป็นบรรทัดฐานในการกำหนดราคาของผู้ผลิตและจำหน่ายเม็ดพลาสติกในตลาดโดยทั่วไป
ประกอบกับ บริษัทฯนับเป็นลูกค้ารายใหญ่ที่ทาง SCG ให้ความสำคัญ
ทำให้ทางบริษัทฯมั่นใจได้ว่าต้นทุนการซื้อเม็ดพลาสติกของทางบริษัทฯจะอยู่ในระดับที่เหมาะสม

ทั้งนี้
บริษัทฯได้เล็งเห็นความเสี่ยงที่อาจเกิดขึ้นหากไม่สามารถซื้อวัตถุดิบจากผู้จัดจำหน่ายหลักรายนี้ด้วยเหตุสุดวิสัยบางประการ
เพื่อลดความเสี่ยงจากการพึ่งพาวัตถุดิบจากจากผู้จัดจำหน่ายหลักน้อยราย
บริษัทฯจึงได้ทำการศึกษาและทดลองใช้วัตถุดิบจากแหล่งวัตถุดิบอื่นๆ
และพบว่าต้องมีการปรับเครื่องจักรที่ทางบริษัทฯมีบางส่วนเพื่อให้สามารถรองรับวัตถุดิบจากแหล่งอื่นทดแทนในการผลิต
ซึ่งการปรับเปลี่ยนเครื่องจักรจะต้องกระทำหากเม็ดพลาสติกจากแหล่งวัตถุดิบอื่นมีคุณสมบัติที่แตกต่างออกไป
เพื่อให้สามารถผลิตสินค้าให้ได้ตรงตามลักษณะและคุณสมบัติตามที่ได้ตกลงไว้กับลูกค้า
และจากการทดลองพบว่า
การเปลี่ยนแหล่งวัตถุดิบไม่ส่งผลกระทบอย่างมีนัยสำคัญใดๆต่อกระบวนการผลิตและต้นทุนการผลิตของกิจการแต่อย่างใด
ปัจจุบันบริษัทฯมีการสั่งซื้อเม็ดพลาสติกที่ทาง SCG
ไม่ได้ทำการผลิตและหรือเม็ดพลาสติกที่สามารถใช้ทดแทนกันได้จากผู้ผลิตและผู้จัดจำหน่ายเม็ดพลาสติกขนาดใหญ่หลายรายทั้งในประเทศและต่างประเทศ
เช่น Chevron Phillips Chemical Co. LP, Borouge Pte Ltd., A. Schulman
Inc., Okahata & Co., Ltd. และบริษัท อุตสาหกรรมปิโตรเคมีกัลไทย จำกัด (มหาชน)
เป็นต้น

หมายเหตุ : บริษัท ซีซีซี ค้าเคมีภัณฑ์ จำกัด (CCC) ได้เปลี่ยนชื่อเป็น บริษัท เอสซีจี พลาสติกส์
จำกัด (SCG)

+-----------------------------------------------------------------------+
| 1.5 ความเสี่ยงจากความผันผวนของอัตราแลกเปลี่ยน                               |
+-----------------------------------------------------------------------+

รายได้จากการส่งออกสินค้าไปขายยังต่างประเทศในปี 2549 มีจำนวนเงินรวมทั้งสิ้น 1,350.14
ล้านบาท ซึ่งเป็นสกุลเงินตราต่างประเทศทั้งหมด โดยสกุลเงินหลักคือ เงินเหรียญดอลล่าร์สหรัฐ
ในภาวะผันผวนของอัตราแลก เปลี่ยน โดยเฉพาะในปี 2549
ที่ค่าเงินบาทได้แข็งค่าเพิ่มขึ้นอย่างต่อเนื่องตลอดทั้งปีจากอัตราแลกเปลี่ยน 40.87
บาท/ดอลล่ร์สหรัฐ ณ วันที่ 29 ธันวาคม 2548 มาเป็น 35.95 บาท/ดอลล่าร์สหรัฐ ณ วันที่ 29
ธันวาคม 2549 ซึ่งมีผลกระทบทำให้ยอดขายในรูปเงินบาทของบริษัทลดลง
และมีผลกระทบต่อกำไรของบริษัท เนื่องจากบริษัทมีค่าใช้จ่ายในรูปเงินบาทประมาณร้อยละ 50
ของราคาขาย

บริษัทได้ลดทอนความเสี่ยงจากการผันผวนของอัตราแลกเปลี่ยนในรูปแบบต่างๆ
ทั้งการซื้อเม็ดพลาสติกโดยอิงราคาเป็นดอลล่าร์สหรัฐ
การขายเงินสกุลต่างประเทศที่จะได้รับจากการขายสินค้าล่วงหน้า (Forward)
รวมทั้งการปรับราคาขายกับลูกค้า ทำให้ผลกำไรของบริษัทในปี 2549
ถูกกระทบอย่างจำกัดจากความผันผวนของอัตราแลกเปลี่ยนที่มีอยู่สูงในปี 2549

ตารางสัดส่วนรายได้ต่อรายได้รวมเทียบกับต้นทุนวัตถุดิบต่อรายได้รวมแยกตามสกุลเงิน ปี 2547
-2549

  ------------- ------------ ----------- ------------ ----------- ------------ -----------
  สกุลเงิน        ปี 2547                   ปี 2548                   ปี 2549       

                สัดส่วนรายได้   สัดส่วนต้นทุน   สัดส่วนรายได้   สัดส่วนต้นทุน   สัดส่วนรายได้   สัดส่วนต้นทุน

  ไทยบาท        0.0%         40.1%       -            36.0%       -            36.0%

  ดอลลาร์สหรัฐ    96.3%        59.9%       98.1%        64.0%       97.35%       64.0%

  ยูโร           3.7%         -           1.9%         -           2.65%        -

  อื่นๆ           0.0%         -           0.0%         -           0%           -
  ------------- ------------ ----------- ------------ ----------- ------------ -----------

ที่มา: บริษัท มัลติแบกซ์ จำกัด (มหาชน)

+-----------------------------------------------------------------------+
| 1.6 ความเสี่ยงด้านรายได้จากภาวะการแข่งขันในตลาด                             |
+-----------------------------------------------------------------------+

ลูกค้าของบริษัทฯในปัจจุบันสามารถแบ่งออกได้เป็น 3 กลุ่มใหญ่ๆ คือ

1) ผู้ผลิตและจัดจำหน่ายถุงพลาสติกภายใต้ตราสินค้าของตนเอง (Manufacturers under
Their Own Brand) โดยมีการขายคิดเป็นร้อยละ 61.99 ต่อรายได้จากการขายในปี 2549

2) ผู้ผลิตและนำเข้าถุงพลาสติกให้กับร้านค้าปลีกขนาดใหญ่ประเภทดิสเคาน์สโตร์ ซูเปอร์มาร์เก็ต
(Manufacturers / Importers for Stores) อาทิ เทสโก้ และคาร์ฟูร์ เป็นต้น
โดยจะเป็นสินค้าประเภท House Brand เพื่อนำไปวางขายบนชั้นวางสินค้า
ซึ่งมีสัดส่วนคิดเป็นร้อยละ 29.45 ต่อรายได้จากการขายในปี 2549

3) ผู้ค้าส่ง (Wholesalers) ที่ขายตรงให้กับผู้ใช้ถุงพลาสติกในต่างประเทศ อาทิ
ผู้ค้าส่งสินค้าให้กับเกษตรกร สำหรับถุงใส่ผักและผลไม้ เป็นต้น คิดเป็นสัดส่วนร้อยละ 8.56
ต่อรายได้จากการขายในปี 2549

โดยกลุ่มที่มีการแข่งขันทางด้านการตลาดสูง คือ ลูกค้ากลุ่มที่ 2
ที่เป็นผู้ผลิตและร้านค้าปลีกขนาดใหญ่ประเภทดิสเคาท์สโตร์ ซุเปอร์มาร์เก็ต
ซึ่งจะต้องมีการประมูลราคาเพื่อที่จะได้รับคำสั่งซื้อ
โดยสำหรับลูกค้ากลุ่มนี้นอกจากปัจจัยด้านคุณภาพแล้ว
ปัจจัยทางด้านราคายังเป็นปัจจัยที่ลูกค้ากลุ่มนี้ให้ความสำคัญค่อนข้างมาก
ดังนั้นหากลูกค้ากลุ่มนี้ให้ความสำคัญกับราคามากกว่าคุณภาพ
บริษัทฯอาจประสบปัญหาในการรักษาอัตรากำไรและส่วนแบ่งตลาดของลูกค้ากลุ่มนี้ได้
เนื่องจากบริษัทฯไม่มีนโยบายที่จะตัดราคาเพื่อแข่งขันกับผู้ผลิตรายอื่น

บริษัทฯมีลูกค้ากลุ่มที่ 2 ที่เป็นผู้ผลิตและนำเข้าถุงพลาสติกให้กับร้านค้าปลีกขนาดใหญ่ คิดเป็นร้อยละ
29.45 ของรายได้จากการขายในปี 2549
ส่วนที่เหลือเป็นลูกค้ากลุ่มผู้ผลิตและจัดจำหน่ายถุงพลาสติกภายใต้ตราสินค้าของตนเองและกลุ่มที่เป็นผู้ค้าส่ง
อย่างไรก็ตาม บริษัทฯได้ลงนามในสัญญาซื้อขายกับลูกค้ารายสำคัญในลูกค้ากลุ่มที่ 1
(ดูรายละเอียดของในหัวข้อ 3.4 สัญญาสำคัญที่เกี่ยวข้องในการดำเนินธุรกิจ)
ซึ่งบริษัทฯคาดว่าจะสามารถลดความเสี่ยงจากการแข่งขันได้ระดับหนึ่ง

นอกจากนี้ บริษัทฯได้ดำเนินกลยุทธ์ในการพัฒนาสัมพันธภาพจาก “ลูกค้า” เป็น
“พันธมิตรทางการค้า” โดยอาศัยความสัมพันธ์อันดีจากการติดต่อการค้ากันเป็นเวลานาน
ประกอบกับประสบการณ์โดยตรงกว่า 20 ปีในธุรกิจของผู้บริหารหลายท่าน
และชื่อเสียงที่ได้รับการยอมรับในระดับสากลของบริษัทฯ
ทั้งในเรื่องความสามารถในการผลิตสินค้าที่มีคุณภาพตามข้อกำหนดของลูกค้า
การให้บริการที่ได้มาตรฐานอุตสาหกรรม จนถึงการส่งมอบที่ตรงต่อเวลา

บริษัทฯมีนโยบายระยะยาวที่จะหลีกเลี่ยงการแข่งขันด้านราคา
แต่จะมุ่งเน้นด้านการพัฒนาคุณภาพผลิตภัณฑ์และบริการ
โดยคณะผู้บริหารของบริษัทฯให้ความสำคัญอย่างมากกับการคิดค้น
พัฒนาและปรับปรุงคุณสมบัติและรูปแบบของผลิตภัณฑ์ให้เหมาะสมกับประโยชน์ใช้สอยเฉพาะอย่าง
และแปลกใหม่ ยังไม่มีจำหน่ายในตลาด
ซึ่งในระยะยาวนอกจากจะเป็นการเพิ่มความสามารถในการรักษาฐานลูกค้าของบริษัทฯไว้
ยังช่วยลดการแข่งขันทางด้านราคาและเพิ่มอัตรากำไรขั้นต้นของบริษัทฯอีกด้วย
(ดูรายละเอียดได้ที่หัวข้อ 3.2.1 กลยุทธ์การแข่งขัน)

อีกทั้ง
แนวโน้มอุตสาหกรรมถุงพลาสติกของโลกได้ช่วยเพิ่มโอกาสในการแข่งขันของบริษัทฯในตลาดโลกเป็นอย่างมาก
โดยจากการศึกษาภาวะอุตสาหกรรมพบว่า ในช่วงหลายปีที่ผ่านมา
ขณะที่ปริมาณความต้องการบริโภคถุงพลาสติกของผู้บริโภคยังคงเพิ่มสูงขึ้นอย่างต่อเนื่อง
แต่จำนวนผู้ผลิตถุงพลาสติกกลับลดลงอย่างมากในหลายประเทศโดยเฉพาะประเทศในแถบยุโรปและอเมริกาเหนือ
ทั้งนี้ เนื่องมาจากแนวโน้มอุตสาหกรรมที่สำคัญ 2 ประการ คือ 1)
การควบรวมกันของผู้ผลิตทั้งรายเล็กและรายใหญ่เพื่อเพิ่มขีดความสามารถในการแข่งขัน และ 2)
ผู้ผลิตถุงพลาสติกทั้งในยุโรปและอเมริกาเหนือบางส่วนได้มีการลดหรือเลิกการผลิตในประเทศลง
และหันมานำเข้าถุงพลาสติกจากผู้ผลิตในแถบภูมิภาคเอเชียเพิ่มมากขึ้น
เนื่องจากต้นทุนการผลิตที่ได้เปรียบกว่ามากของผู้ผลิตในแถบภูมิภาคนี้ ทั้งหมดนี้
ทำให้บริษัทฯเชื่อมั่นว่าผลิตภัณฑ์ของบริษัทฯยังมีโอกาสขยายตลาดและฐานลูกค้าออกไปได้อีกมาก
ด้วยคุณภาพและราคาของผลิตภัณฑ์ของบริษัทฯที่อยู่ในเกณฑ์ที่ทั่วโลกให้การยอมรับ
(ดูรายละเอียดของแนวโน้มอุตสาหกรรมที่หัวข้อ 3.2.3 ภาวะอุตสาหกรรม)